text: Flyvende start for Billund Lufthavn i 2017: Ny rekord igen
  01 april 2017 kl. 12.12
  Selvom 2016 blev et rekordår for Billund Lufthavn, er lufthavnen startet med endnu en rekord efter de første tre måneder i 2017. 
  Sidste år gæstede 3.092.013 passagerer Billund Lufthavn.  Det var rekord i antallet af rejsende.
  Passagererne bliver ved med at strømme til lufthavnen. På de første tre måneder i 2017 har Billund Lufthavn oplevet en stigning i antallet af passagerer sammenlignet med rekordåret sidste år.
  Mere end 600.000 rejsende er lettet eller landet i Billund fra januar til marts i år. I samme periode sidste år var antallet 554.313.
  - Det er en følge af både nye ruter, større fly og bedre belægning på en del afgange. Antallet af flyafgange og -ankomster er stort set uændret, til gengæld ser vi en tendens til at flyene bliver større og bedre fyldte. Det er godt for flyselskaberne, der dermed får en bedre udnyttelse af deres kapacitet, siger Kjeld Zacho Jørgensen, administrerende direktør i Billund Lufthavn.
  Samtidig har starten på 2017 også budt på mere luftfragt og flere starter/landinger i lufthavnen.
  